## Pravilnik o provedbi modela kapitalnih ulaganja u poljoprivredi, ribarstvu i šumarstvu

### NN 47/2004 (13.4.2004.), Pravilnik o provedbi modela kapitalnih ulaganja u poljoprivredi, ribarstvu i šumarstvu

# ministarSTVO poljoprivrede, Šumarstva i vodnoga gospodarstva

1095

Na temelju članka 51. stavka 5. Zakona o državnoj
potpori u poljoprivredi, ribarstvu i šumarstvu (»Narodne novine« br. 87/02 i
117/03), ministar poljoprivrede, šumarstva i vodnoga gospodarstva donosi

## PRAVILNIK

### o provedbi modela kapitalnih ulaganja u poljoprivredi, ribarstvu i Šumarstvu

Članak 1.

(1)
Ovim se Pravilnikom propisuju uvjeti i načini za ostvarivanje prava na
nepovratnu investicijsku potporu kapitalnim ulaganjima u poljoprivredu, šumarstvo
i ribarstvo (u daljnjem tekstu: investicijska potpora), najviši i najniži
iznosi investicijske potpore, utvrđuju se korisnici i njihove obveze te
propisuju obrasci zahtjeva za potporu kapitalnim ulaganjima i potvrde banke o
visini i datumu odobrenja i iskorištenja kredita.

(2) Obrasci zahtjeva i potvrda nalaze se u prilogu
ovoga Pravilnika i čine njegov sastavni dio.

Članak 2.

(1) Investicijska potpora podrazumijeva dodjelu
nepovratnih sredstava iz Državnog proračuna Republike Hrvatske kojima
Ministarstvo poljoprivrede, šumarstva i vodnoga gospodarstva (u daljnjem
tekstu: Ministarstvo) sudjeluje u financiranju investicije za koju je
komercijalna banka ili komercijalna financijska institucija odobrila kredit ili
novčani zajam.

(2) Investicijska potpora odobrava se samo za
srednjoročne i dugoročne kredite i novčane zajmove u poljoprivredi, ribarstvu
ili šumarstvu odobrene po komercijalnim uvjetima, koji nisu sub­vencionirani sredstvima
državnog proračuna, proračuna jedinica lokalne samouprave jedinica područne
(regionalne) samouprave ili iz drugih izvora.

Članak 3.

(1) Pravo na investicijsku potporu može ostvariti
pravna i fizička osoba (dalje u tekstu: korisnik)

1. komercijalno poljoprivredno gospodarstvo,

2. korisnik povlastica za uzgoj i povlastica za
gospodarski ribolov sukladno Zakonu o slatkovodnom ribarstvu (»Narodne novine«
br. 106/2001) i Zakonu o morskom ribarstvu (»Narodne novine« 46/97),

3. koja
je registrirana za obavljanje djelatnosti šumarstva izuzev trgovačkog društva u
100%-tnom vlasništvu Republike Hrvatske.

(2)
Podnositelj zahtjeva za investicijsku potporu u ime komercijalnog
poljoprivrednog gospodarstva može biti nositelj ili član komercijalnog
poljoprivrednog gospodarstva.

Članak
4.

(1)
Investicijska potpora se odobrava za sljedeća kapitalna ulaganja:

a)
Nabava ženskog rasplodnog podmlatka;

b)
Nabava muških rasplodnih grla;

c)
Investicije u višegodišnje nasade;

d)
Podizanje šuma*;*

e)
Izgradnja, adaptacija i opremanje objekata za poljopri­vred­nu proizvodnju i
akvakulturu;

f) Uređenje
poljoprivrednog zemljišta;

g)
Nabava ribarskih plovila te nove opreme i mehanizacije za poljoprivredu,
ribarstvo i šumarstvo;

h)
Izgradnja, adaptacija i opremanje objekata za čuvanje i preradu poljoprivrednih
proizvoda i ribe;

i)
Kupovina privatnog poljoprivrednog zemljišta radi okrupnjavanja poljoprivrednog
gospodarstva.

Članak
5.

(1)
Zahtjev za odobrenje investicijske potpore za kredite isko­rištene u prethodnoj
godini podnosi se Ministarstvu u razdob­lju od 1. siječnja do 28. veljače.

(2)
Zahtjev za odobrenje investicijske potpore za kredite iskorištene u razdoblju
od 1. siječnja do 30. lipnja podnosi se Ministarstvu u razdoblju od 1. kolovoza
do 30. rujna iste godine.

(3) Uz
zahtjev za odobrenje investicijske potpore prilaže se:

1. Dokaz kojim se potvrđuje status korisnika iz članka
3., stavka 1. ovog Pravilnika,

2. Ugovor o kreditu, original ili ovjerena preslika,

3. Investicijski program ovjeren od strane
komercijalne banke koja je odobrila kredit. Iznimno, za kredite odobrene u
iznosu manjem od 150.000,00 kuna, ukoliko banka nije uvjetovala potrebu
prilaganja investicijskog programa zahtjevu za kredit, banka o tome izdaje
odgovarajuću potvrdu,

4. Ovjerena potvrda banke koja je odobrila kredit
(Prilog br. 1),

5.
Preslika računa (R-1 ili R-2 ili račun iz kojeg je vidljivo ime ili naziv
kupca) ili kupoprodajnog ugovora (dokaz o ukupnoj vrijednosti investicije),

6. Potvrdu o izvršenim financijskim obvezama prema
proračunu jedinice lokalne samouprave (Prilog br. 2) te izvornik potvrde o izvršenim
financijskim obvezama prema državnom pro­ra­čunu koji izdaje nadležni područni
ured Ministarstva financija ne stariji od mjesec dana,

7. u slučaju nabave rasplodnih grla stoke, potvrda
Hrvatskog stočarskog centra o podrijetlu i uzgojnoj valjanosti stoke,

8. u slučaju kupovine privatnog poljoprivrednog
zemljišta radi okrupnjavanja poljoprivrednog gospodarstva, presliku poreznog
rješenja, dokaz o plaćenom porezu na promet nekretnina i izvadak iz zemljišne
knjige s upisanim podnositeljem zahtjeva za investicijsku potporu kao vlasnikom
kupljenog zemljišta.

(4) Nepotpuni zahtjevi neće se razmatrati.

(5) Podnositelj zahtjeva čiji zahtjev ne udovoljava
uvjetima iz ovog Pravilnika, o tome će biti obaviješten pisanim putem.

Članak 6.

(1) Udio investicijske potpore može iznositi do 25%
od ukupne vrijednosti iskorištenog kredita, ali ne više od 20% od ukupne
vrijednosti investicije.

(2) Ukupna vrijednost investicije podrazumijeva
ukupni iznos kapitalnog ulaganja potkrijepljen dokumentacijom iz članka 5.
stavka 3., točke 5. ovog Pravilnika.

(3) Najviši iznos investicijske potpore po korisniku
u jednoj kalendarskoj godini iznosi 250.000,00 kuna, a odnosi se na kalendarsku
godinu u kojoj je kredit iskorišten.

(4) Najniži iznos kredita za koji se može odobriti
investicijska potpora iznosi 80.000,00 kuna.

Članak 7.

(1) Ministarstvo vodi Evidenciju kapitalnih ulaganja
po korisnicima i stavkama kapitalnog ulaganja za koja je odobrena i isplaćena
investicijska potpora.

(2) Za isto kapitalno ulaganje iz stavka 1. ovoga članka
investicijska potpora se može ostvariti samo jedanput.

(3) Korisnik koji je ostvario pravo na proračunska
sredstva za investicijsko ulaganje iz programa Ministarstva izvan okvira ovoga
Pravilnika, ne može za to isto ulaganje ostvariti pravo na investicijsku
potporu po osnovi ovog Pravilnika.

Članak 8.

(1) Ministar poljoprivrede, šumarstva i vodnoga
gospodarstva imenuje Povjerenstvo za kapitalna ulaganja (u daljnjem tekstu:
Povjerenstvo).

(2) Povjerenstvo razmatra podnesene zahtjeve sukladno
redoslijedu podnošenja kompletnog zahtjeva te predlaže ministru donošenje
Odluke o odobrenju investicijske potpore za kapitalna ulaganja (u daljnjem
tekstu Odluka).

(3) Redoslijed donošenja Odluka iz stavka 2. ovog članka
sukladan je redoslijedu podnošenja kompletnog zahtjeva za koji je utvrđeno
pravo na stjecanje potpore po osnovi ovoga Pravilnika.

Članak 9.

(1) Na temelju Odluke Ministarstvo isplaćuje
investicijsku potporu na tekući ili žiroračun korisnika i to u roku 60 dana od
dana donošenja Odluke.

(2) Investicijsku potporu Ministarstvo isplaćuje po
redoslijedu donošenja Odluka, a sukladno predviđenim sredstvima u proračunu
Ministarstva.

Članak 10.

(1) Zahtjevi koji su podneseni do dana stupanja na
snagu ovog Pravilnika riješit će se prema odredbama Pravilnika o provedbi
modela kapitalnih ulaganja u poljoprivredi, ribarstvu i šumarstvu (»Narodne novine«
broj 91/03 i 167/03).

(2) Na dan stupanja na snagu ovog Pravilnika prestaje
važiti Pravilnik o provedbi modela kapitalnih ulaganja u poljoprivredi,
ribarstvu i šumarstvu (»Narodne novine« broj 91/03 i 167/03).

Članak
11.

Ovaj
Pravilnik stupa na snagu osmog dana od dana objave u »Narodnim novinama«.

Klasa:
011-02/04-01/14
Urbroj: 525-01-01-1
Zagreb, 25. ožujka 2004.

Ministar
poljoprivrede, šumarstva i vodnoga gospodarstva
**Petar****Čobankovi****ć,** v. r.

![](dodatni/349438.gif)
![](dodatni/349439.gif)
![](dodatni/349440.gif)
![](dodatni/349441.gif)

Pravilnik, NN 47/2004-1095